[bookmark: _GoBack]MANIFEST DELS MEMBRES DEL “CONSELL DE MARCA” DEL PATRONAT MUNICIPAL DE TURISME DE SALOU (PMT), DE SUPORT AL PROJECTE DE HARD ROCK ENTERTAINMENT.

En reiterades ocasions, des del govern municipal i la Corporació de Salou, juntament amb la majoria dels sectors de la indústria turística del territori, s’ha manifestat el suport al projecte de Hard Rock i el desenvolupament urbanístic del Centre Turístic Integrat en el si del Centre Recreatiu i Turístic (CRT). Aquest suport s’ha caracteritzat també per   instar a les administracions competents a l’aprovació definitiva del Pla Director Urbanístic (PDU), que constitueix el pas necessari i imprescindible per a l’impuls i la materialització del projecte. 

I el suport al projecte s’explica perquè representa una oportunitat única per a la desestacionalització de la temporada turística, tot contribuint a la desconcentració de fluxes i la incorporació de nous segments, així com a reforçar la sostenibilitat econòmica i la resiliència del territori, generant ocupació, progrés i una millora de la qualitat de vida i benestar de les persones i enriquiment de l’experiència dels visitants. 
I això demostra que el projecte sempre ha comptat amb el suport més ampli i majoritari de les institucions i el sector empresarial perquè conté una innegable consideració d’interès general. 

No obstant això, el desenvolupament d’aquest projecte ha hagut d’afrontar obstacles derivats de posicionaments politics i criteris rígids que no han afavorit una reflexió responsable, raonada i fonamentada, per arribar al necessari consens. 

En aquests moments, però, amb la voluntat del nou govern de la Generalitat i amb l’acord de règim fiscal aprovat majoritàriament pel Parlament de Catalunya, volem pensar que s’ha entrat en una fase de nou impuls que esperem sigui capaç de reconduir la situació garantint el desenvolupament definitiu del projecte. 

En aquest context, considerem imprescindible que tots els grups parlamentaris actuïn amb la màxima responsabilitat i se centrin en vetllar pels interessos generals del territori i de Catalunya. I l’aprovació definitiva del PDU esdevé essencial en aquest moment per manifestar la nostra voluntat i reforçar un model turístic d’èxit, que genera riquesa al territori i aporta solucions sostenibles als reptes socials, econòmics i ambientals del nostre futur immediat. 

En base a tot l’exposat, les entitats i institucions representades en el del Consell de Marca del PMT de Salou, manifesten el següent:

1.- Reiterar el suport més ampli a la implantació del projecte turístic de Hard Rock, que sempre ha gaudit del màxim consens territorial, institucional i empresarial. 

2.- Sol·lictar al govern de la Generalitat a accelerar els tràmits necessaris per aprovar de manera definitiva la Modificació del Pla Director Urbanístic de reordenació de l’àmbit del CRT, permetent així el desenvolupament del Centre Turístic Integrat i la  implantació del projecte de Hard Rock Entertaintment World, garantint-ne la seguretat jurídica i la sostenibilitat econòmica, social i mediambiental.

3.- Donar trasllat d’aquest manifest al president de la Generalitat de Catalunya, a la Conselleria d’Economia; a la Conselleria d’Empresa, i als grups polítics del Parlament de Catalunya. 


